**NÁRODNÁ RADA SLOVENSKEJ REPUBLIKY**

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

**IV. volebné obdobie**

Číslo: 734/2009

### 1053a

### S p o l o č n á s p r á v a

**výborov Národnej rady Slovenskej republiky o prerokovaní návrhu poslanca Národnej rady Slovenskej republiky Mariána KOVAČÓCYHO na vydanie zákona, ktorým sa mení zákon Slovenskej národnej rady č. 372/1990 Zb. o priestupkoch v znení neskorších predpisov (tlač 1053) vo výboroch Národnej rady Slovenskej republiky v druhom čítaní**

Výbor Národnej rady Slovenskej republiky pre verejnú správu a regionálny rozvoj ako gestorský výbor k **návrhu poslanca Národnej rady Slovenskej republiky Mariána KOVAČÓCYHO na vydanie zákona, ktorým sa mení zákon Slovenskej národnej rady č. 372/1990 Zb. o priestupkoch v znení neskorších predpisov (tlač 1053)** (ďalej len „gestorský výbor“) podáva Národnej rade Slovenskej republiky v súlade s § 79 ods. 1 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov **spoločnú správu** výborov Národnej rady Slovenskej republiky:

**I.**

Národná rada Slovenskej republiky uznesením č. 1418 z 24. apríla 2009 pridelila  **návrh poslanca Národnej rady Slovenskej republiky Mariána KOVAČÓCYHO na vydanie zákona, ktorým sa mení zákon Slovenskej národnej rady č. 372/1990 Zb. o priestupkoch v znení neskorších predpisov (tlač 1053)** na prerokovanie týmto výborom:

Ústavnoprávnemu výboru Národnej rady Slovenskej republiky

Výboru Národnej rady Slovenskej republiky pre verejnú správu a

 regionálny rozvoj

a

Výboru Národnej rady Slovenskej republiky pre ľudské práva, národnosti a postavenie žien;

Výbory prerokovali predmetný návrh zákona v lehote určenej uznesením Národnej rady Slovenskej republiky.

**II.**

Poslanci Národnej rady Slovenskej republiky, ktorí nie sú členmi výborov, ktorým bol návrh zákona pridelený, neoznámili v určenej lehote gestorskému výboru žiadne stanovisko k predmetnému návrhu zákona podľa § 75 ods. 2 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov.

**III.**

**Návrh poslanca Národnej rady Slovenskej republiky Mariána KOVAČÓCYHO na vydanie zákona, ktorým sa mení zákon Slovenskej národnej rady č. 372/1990 Zb. o priestupkoch v znení neskorších predpisov (tlač 1053)** prerokovalivšetky uvedenévýbory Národnej rady Slovenskej republiky nasledovne:

Národnej rade Slovenskej republiky ho **odporúča schváliť**:

Ústavnoprávny výbor Národnej rady Slovenskej republiky bez pripomienok (uznesenie č. 674 z 10. júna 2009);

Výbor Národnej rady Slovenskej republiky pre verejnú správu a regionálny rozvoj s pripomienkami (uznesenie č. 291 zo 4. júna 2009);

Výbor Národnej rady Slovenskej republiky pre ľudské práva, národnosti a postavenie žien s pripomienkami (uznesenie č. 203 zo 4. júna 2009).

**IV.**

Z uznesení výborov Národnej rady Slovenskej republiky uvedených pod bodom III. tejto správy vyplývajú tieto pozmeňujúce a doplňujúce návrhy:

1. K čl. I úvodnej vete

V úvodnej vete v citáciách noviel zákona sa slová „zákona č. 216/2008 Z. z.“ vypúšťajú.

Ide o legislatívnu úpravu.

Výbor NR SR pre ľudské práva, národnosti

a postavenie žien

**Gestorský výbor odporúča schváliť.**

2. K čl. I (§ 89a ods. 3)

V odseku 3 úvodná veta znie:

„(3) Ak osobitný zákon neustanovuje inak, evidencia priestupkov obsahuje tieto údaje o priestupku a jeho páchateľovi“

Osobitné právne predpisy vo svojich ustanoveniach upravujú rozsah evidovania údajov o spáchanom priestupku, ktorý sa od navrhovanej právnej úpravy líši. Napr. § 108 ods. 3 zákona č. 8/2009 Z. z. o cestnej premávke a o zmene a doplnení niektorých zákonov. Preto je potrebné túto skutočnosť v navrhovanom zákone zohľadniť. Evidencia obsahuje nielen údaje o páchateľovi ale aj s spáchanom priestupku.

Výbor NR SR pre verejnú správu a regionálny rozvoj

**Gestorský výbor odporúča schváliť.**

3. K čl. 1 § 89a ods. 3

V § 89a odseku 3 úvodná veta znie:

„(3) Evidencia priestupkov obsahuje tieto údaje o priestupku a jeho páchateľovi:“ .

Uvádzané údaje sa totiž týkajú nielen páchateľa, ale i jeho priestupku.

Výbor NR SR pre ľudské práva, národnosti

a postavenie žien

**Gestorský výbor odporúča neschváliť.**

4. K čl. I § 89a ods. 3 písm. b)

V § 89a ods. 3  písm. b) sa na konci pripájajú tieto slová: „alebo dátum narodenia, ak páchateľ nemá rodné číslo,“.

Páchateľom priestupku môže byť aj cudzinec, ktorý nemusí mať rodné číslo.

Výbor NR SR pre verejnú správu a regionálny rozvoj

Výbor NR SR pre ľudské práva, národnosti

a postavenie žien

**Gestorský výbor odporúča schváliť.**

5. K čl. I § 89a ods. 3 písm. g)

V § 89a ods. 3 písmeno g) znie:

„g) označenie priestupku vrátane príslušného ustanovenia zákona, stručný popis skutku a následok jeho spáchania,“.

Slovo „druh“ pri aplikácii zákona môže vyvolávať otázky o konkrétnom obsahu tohto slova.

Výbor NR SR pre verejnú správu a regionálny rozvoj

Výbor NR SR pre ľudské práva, národnosti

a postavenie žien

**Gestorský výbor odporúča schváliť.**

6. K čl. I § 89a ods. 4 písm. a)

V § 89a v odseku 4  písmeno a) znie:

„a) osobe uvedenej v evidencii,“.

Ide o spresnenie navrhovaného ustanovenia.

Výbor NR SR pre verejnú správu a regionálny rozvoj

Výbor NR SR pre ľudské práva, národnosti

a postavenie žien

**Gestorský výbor odporúča schváliť.**

7. K čl. I § 89a ods. 4 písm. e)

V § 89a v odseku 4 písm. e) sa odkaz 15 vrátane poznámky pod čiarou označuje ako odkaz 16.

Zároveň v poznámke pod čiarou k tomuto odkazu na začiatku vety slovo „Napr.“ nahradiť slovom „Napríklad“ a v citáciách zákonov č. 46/1993 Z. z. a č. 171/1993 Z. z. za slovo „zákon“ vložiť slová „Národnej rady Slovenskej republiky“.

V nadväznosti na navrhovanú úpravu sa odkazy 16 a 17 vrátane poznámok pod čiarou označujú ako odkazy 17 a 18.

Táto úprava nadväzuje na novelu zákona o priestupkoch obsiahnutú v zákone č. 8/2009 Z. z..

Výbor NR SR pre verejnú správu a regionálny rozvoj

Výbor NR SR pre ľudské práva, národnosti

a postavenie žien

**Gestorský výbor odporúča schváliť.**

8. K čl. I (§ 89a ods. 4)

V ods. 4 písm. f) za čiarkou vypustiť slová „spôsobom a v rozsahu ustanovenom medzinárodnou zmluvou“ a čiarku nahradiť bodkou.

Ide len o legislatívno-technickú úpravu v nadväznosti na ods. (6).

Výbor NR SR pre verejnú správu a regionálny rozvoj

**Gestorský výbor odporúča schváliť.**

9. K čl. I (§ 89a)

Za odsek 4 sa vkladajú nové odseky 5 a 6, ktoré znejú:

„(5) Údaje z evidencie priestupkov poskytuje a základe písomnej žiadosti správny orgán príslušný na prejednanie priestupku, v ktorého územnom obvode má žiadajúci trvalý pobyt alebo sídlo.

(6) Osobe podľa odseku 4 písmena a) sa na základe písomnej žiadosti poskytujú z evidencie priestupkov všetky údaje o nej a o jej priestupku; orgánom podľa odseku 4 písmena b) až f) sa údaje poskytujú v rozsahu spôsobom a v lehotách ustanovených v osobitnom zákone alebo v medzinárodnej zmluve.“

Doterajšie odseky 5 až 8 sa označujú ako odseky 7 až 10.

Navrhované ustanovenia vychádzajú z potreby upraviť príslušnosť orgánu na poskytovanie údajov z evidencie ako aj rozsah, spôsob a lehoty poskytovania údajov ustanovených v osobitnom zákone alebo v medzinárodnej zmluve.

Výbor NR SR pre verejnú správu a regionálny rozvoj

**Gestorský výbor odporúča schváliť.**

10. K čl. I § 89a ods. 5

V § 89a odseku 5 sa za slovo „evidencie“ vkladá slovo „priestupkov“, slová „troch rokov“ sa nahrádzajú slovami „päť rokov“.

Podľa poznatkov z praxe týkajúcej sa vydávania osvedčení o bezúhonnosti a spoľahlivosti fyzickej osoby je potrebná dlhšia lehota ako tri roky.

Výbor NR SR pre ľudské práva, národnosti

a postavenie žien

**Gestorský výbor odporúča schváliť.**

11. K čl. I § 89a ods. 6

V § 89a odseku 6 sa vypúšťajú slová „a  ich sprístupňovaní“.

Sprístupňovanie je súčasťou spracúvania osobných údajov, čo vyplýva z definície pojmu „spracúvanie“ uvedenej v § 4 ods.1 písm. a) zákona o ochrane osobných údajov.

Výbor NR SR pre verejnú správu a regionálny rozvoj

Výbor NR SR pre ľudské práva, národnosti

a postavenie žien

**Gestorský výbor odporúča schváliť.**

12. K čl. I § 89a ods. 8

V § 89a sa dopĺňa odsekom 9, ktorý znie:

„(9) Ustanovenia odsekov 2 až 8 sa nevzťahujú na priestupky, o ktorých sa vedie evidencia podľa osobitného predpisu.19)“.

Poznámka pod čiarou k odkazu 19 znie:

„19) Zákon č. 193/2003 Z. z. o  strelných zbraniach a  strelive a o  zmene a doplnení niektorých zákonov v znení neskorších predpisov.

Zákon č. 224/2006 Z. z. o občianskych preukazoch a o zmene a doplnení niektorých zákonov v znení neskorších predpisov.

Zákon č. 647/2007 Z. z. o cestovných dokladoch a o zmene a  doplnení niektorých zákonov v znení zákona č. 445/2008 Z. z., ktorým sa menia a  dopĺňajú niektoré zákony v  pôsobnosti Ministerstva vnútra Slovenskej republiky v  súvislosti so zavedením meny euro v Slovenskej republike.

Zákon č. 8/2009 Z. z. o cestnej premávke a o zmene a doplnení niektorých zákonov.“.

Navrhovanou úpravou sa zohľadní existencia viacerých osobitných zákonov upravujúcich evidenciu priestupkov s odlišnými údajmi, ktorá je na účely týchto zákonov postačujúca. Inak by predložené znenie bolo neprípustnou nepriamou novelizáciou.

Výbor NR SR pre ľudské práva, národnosti

a postavenie žien

**Gestorský výbor odporúča schváliť.**

13. K čl. I § 95

Za § 95 sa vkladá nový § 96, ktorý znie:

„ § 96

Prechodné ustanovenie účinné od 1. septembra 2009

Správne orgány zriadia evidenciu priestupkov podľa § 89a najneskôr do 31. decembra 2010.“.

Navrhovanou úpravou sa poskytuje správnym orgánom dodatočne dlhá lehota na zriadenie evidencie priestupkov podľa predloženého návrhu zákona.

Výbor NR SR pre ľudské práva, národnosti

a postavenie žien

**Gestorský výbor odporúča schváliť.**

14. K Čl. II

Slová „dňom jeho vyhlásenia“ sa nahrádzajú slovami „1. septembra 2009“.

Navrhuje sa nový deň účinnosti zákona a to s prihliadnutím na predpokladaný termín schválenia zákona.

Výbor NR SR pre verejnú správu a regionálny rozvoj

Výbor NR SR pre ľudské práva, národnosti

a postavenie žien

**Gestorský výbor odporúča schváliť.**

O pozmeňujúcich a doplňujúcich návrhoch odporúča hlasovať:

a) spoločne hlasovať o bodoch 1, 2, 4, 5, 6, 7, 8, 9, 10, 11, 12, 13, 14, s odporúčaním gestorského výboru **schváliť**,

b) hlasovať o bode 3, s odporúčaním gestorského výboru **neschváliť**.

Gestorský výbor na základe stanovísk výborov k  **návrhu poslanca Národnej rady Slovenskej republiky Mariána KOVAČÓCYHO na vydanie zákona, ktorým sa mení zákon Slovenskej národnej rady č. 372/1990 Zb. o priestupkoch v znení neskorších predpisov (tlač 1053)** vyjadrených v ich uzneseniach uvedených pod bodom **III.** tejto správy a v stanoviskách poslancov gestorského výboru vyjadrených v rozprave k tomuto návrhu zákona v súlade s § 79 ods. 4 a § 83 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov **odporúča Národnej rade Slovenskej republiky *návrh poslanca Národnej rady Slovenskej republiky Mariána KOVAČÓCYHO na vydanie zákona, ktorým sa mení zákon Slovenskej národnej rady č. 372/1990 Zb. o priestupkoch v znení neskorších predpisov (tlač 1053)*** v znení schválených pozmeňujúcich a doplňujúcich návrhov uvedených v tejto správe a prednesených v rozprave **s c h v á l i ť.**

**Predmetná správa** výborov Národnej rady Slovenskej republiky o **návrhu poslanca Národnej rady Slovenskej republiky Mariána KOVAČÓCYHO na vydanie zákona, ktorým sa mení zákon Slovenskej národnej rady č. 372/1990 Zb. o priestupkoch v znení neskorších predpisov (tlač 1053a)** bola schválená v  druhom čítaní uznesením gestorského výboru  ***č. 296. zo 16. júna 2009.*** Výbor určil poslanca **Tibora CABAJA**  za spoločného spravodajcu výborov.

Súčasne ho poveril

1. predniesť spoločnú správu výborov na schôdzi Národnej rady Slovenskej republiky,
2. navrhnúť Národnej rade Slovenskej republiky hlasovať o pozmeňujúcich a doplňujúcich návrhoch, ktoré vyplynuli z rozpravy a hlasovať o predmetnom návrhu zákona **ihneď** po ukončení rozpravy k nemu (§ 83 ods. 4 a § 86 zákona č. 350/1996 Z. z. o rokovacom poriadku Národnej rady Slovenskej republiky v znení neskorších predpisov). Zároveň po skončení druhého čítania, pristúpiť k tretiemu čítaniu **ihneď** podľa § 84 ods. 2 zákona č. 350/1996 Z. z. o rokovacom poriadku Národnej rady Slovenskej republiky v znení neskorších predpisov.

**Tibor Ca b a j,** v. r.

predseda

Výboru NR SR pre verejnú správu

a regionálny rozvoj

V Bratislave 16. júna 2009